**Siaosi ‘Ofakivahafolau Sovaleni**, født 28. februar 1970, er en tongansk politiker som har vært statsminister i Tonga siden 27. desember 2021. Han har tidligere vært statsråd og han var visestatsminister i regjeringen til ʻAkilisi Pōhiva fra 2014 til 2017.

Biografi
--------

Sovaleni er født i hovedstaden Nukuʻalofa og er sønn av landets tidligere visestatsminister Langi Kavaliku. Han har bachelorgrad i informatikk fra University of Auckland, New Zealand, og han er siviløkonom (Master of business administration) fra University of the South Pacific i Suva, Fiji. Fra 1996 til 2010 arbeidet han i Tongas finansdepartement, og etter det i Pacific Community og Den asiatiske utviklingsbanken før han i 2013 kom tilbake til Tonga og ble leder for næringsdepartementet.

### Politisk karriere

Sovaleni ble innvalgt i nasjonalforsamlingen i Tonga første gang i 2014 som partipolitisk uavhengig kandidat, og han ble visestatsminister og utviklings- og kommunikasjonsminister i regjeringen til ʻAkilisi Pōhiva. Som kommunikasjonsminister fikk han i 2015 vedtatt to lovforslag om internettsensur. I september 2017 ble han avsatt etter å ha støttet kong Tupou VIs beslutning om å avsette statsministeren, oppløse parlamentet og skrive ut nyvalg. Han stilte til valg på nytt i 2017, fortsatt som uavhengig kandidat, og ble innvalgt til parlamentet, men partiet Democratic Party of the Friendly Islands ledet av statsminister Pōhiva gikk fram og fikk flertall alene. Ved valget av statsminister fikk Pōhiva sitt parti 14 stemmer, mens Sovaleni fikk de resterende 12 stemmene.

Da statsminister ʻAkilisi Pōhiva døde (av lungebetennelse) i september 2019 støttet Sovaleni kandidaturet til Pōhiva Tuʻiʻonetoa som etter Pōhivas død sammen med to andre parlamentsmedlemmer hadde gått ut av Democratic Party of the Friendly Islands og dannet partiet Tonga People's Party. Dette partiet sluttet seg til opposisjonen og dannet regjering hvor Sovaleni ble utdanningsminister.

I januar 2021 ble han tildelt ærestittelen Hu’akavameiliku som hans far også hadde hatt.

Ved parlamentsvalget i 2021 ble Sovaleni gjenvalgt og var den representanten som fikk flest stemmer.

### Statsminister

Etter valget var Sovaleni en av to statsministerkandidater. Den andre var den uavhengige representanten ʻAisake Eke etter at Pōhiva Tuʻiʻonetoa trakk sitt kandidatur og støttet Sovaleni. Ved avstemningen 15. desember fikk Sovaleni 16 stemmer (av totalt 26) og ble valgt til statsminister. Motkandidaten Eke har kunngjort at han vil be om rettslig prøving av valgresultatet. Han ble formelt innsatt som statsminister 27. desember 2021. Hans regjering ble godkjent 29. desember. Sovaleni fortsatte som leder for utdanningsdepartementet og tok også selv over ansvaret for politiet og forsvaret.

Referanser
----------

1. ↑   www.parliament.gov.to[Hentet fra Wikidata]
2. 1 2  «King Tupou VI appoints new Prime Minister». Matangi Tonga. 28. desember 2021.
3. ↑  «Siaosi 'Ofakivahafolau Sovaleni». parliament.gov.to.
4. ↑  «Sovaleni is top bet for PM». Nukualofa Times. 25. november 2021. Arkivert fra originalen 18. desember 2021. Besøkt 11. oktober 2023.
5. ↑  «PROFILE: Hon. Siaosi Sovaleni». MIC. Arkivert fra originalen 25. september 2020. Besøkt 11. oktober 2023.
6. ↑  «Tonga leader names one noble in Cabinet». RNZ. 31. desember 2014.
7. ↑  «TONGA: Parliament hastily passes 2 bills to control internet access». Pacific Media watch. 9. oktober 2015.
8. ↑  «Lord Ma'afu Named Tonga Acting Prime Minister». Pacific Islands Report. 6. september 2017. Arkivert fra originalen 16. juni 2020. Besøkt 11. oktober 2023.
9. ↑  «Tonga's Sovaleni flummoxed about sacking». RNZ. 13. september 2017.
10. ↑  «Tonga's caretaker PM Pōhiva sacks deputy and Finance Minister». Asia-Pacific Report. 2. september 2017.
11. ↑  «TONGA: Democratic landslide delivers numbers for Pōhiva government». Pacific Media Watch. 16. november 2017.
12. ↑  «Pohiva retains Tonga prime ministership». RNZ. 18. desember 2017.
13. ↑  «Prime Minister Announces New Cabinet Ministers». Government of Tonga. 10. oktober 2019.
14. ↑  «Hon Sovaleni is Hu'akavameiliku of Ha'asini». Nukualofa Times. 28. januar 2021. Arkivert fra originalen 18. desember 2021. Besøkt 11. oktober 2023.
15. ↑  «Tonga elects all-male parliament with nine new People's Reps». Matangi Tonga. 18. november 2021.
16. ↑  «First photo emerges as Sovaleni gets support of 11 MPs; Tu'i'onetoa allegedly withdraws from premiership race». Kaniva Tonga. 7. desember 2021.
17. ↑  «Tonga elects new PM: Siaosi Sovaleni». Radio New Zealand. 15. desember 2021.
18. ↑  «Emotional, Siaosi Sovaleni elected PM Designate». Matangi Tonga. 15. desember 2021.
19. ↑  «Hu'akavameiliku officially appointed PM of Tonga». Kaniva Tonga. 28. desember 2021.
20. ↑  «PM names new government». Matangi Tonga. 29. desember 2021.
21. ↑  «Tonga's PM names new government». RNZ. 29. desember 2021.